CELEX: 32010D0031(01)
Language: hr
Date: 2010-12-20 00:00:00
Title: 2011/15/EU: Odluka Europske središnje banke od 20. prosinca 2010. o otvaranju računa za obradu plaćanja povezanih s kreditima EFSF-a državama članicama čija je valuta euro (ESB/2010/31)

01/Sv. 005
            
            
               HR
            
            
               Službeni list Europske unije
            
            
               285
            
         32010D0031(01)
   
               L 010/7
            
            
               SLUŽBENI LIST EUROPSKE UNIJE
            
            
               20.12.2010.
            
         
      ODLUKA EUROPSKE SREDIŠNJE BANKE
   
   od 20. prosinca 2010.
   o otvaranju računa za obradu plaćanja povezanih s kreditima EFSF-a državama članicama čija je valuta euro
   (ESB/2010/31)
   (2011/15/EU)
   IZVRŠNI ODBOR EUROPSKE SREDIŠNJE BANKE,
   uzimajući u obzir Statut Europskog sustava središnjih banaka i Europske središnje banke, a posebno njegove članke 17. i 21.,
   budući da:
   
               (1)
            
            
               U skladu s člankom 17. Statuta Europskog sustava središnjih banaka i Europske središnje banke (dalje u tekstu „Statut ESSB-a”), radi obavljanja svojih poslova Europska središnja banka (ESB) može otvarati račune za kreditne institucije, javne ustanove i druge sudionike na tržištu.
            
         
               (2)
            
            
               U skladu s člankom 21. stavcima 21.1. i 21.2. Statuta ESSB-a, ESB može nastupati kao fiskalni agent institucija, tijela, ureda ili agencija Unije, središnjih vlasti, regionalnih, lokalnih ili drugih tijela javne vlasti, ostalih javnopravnih tijela ili javnih poduzeća država članica.
            
         
               (3)
            
            
               U skladu s člankom 1. stavkom 2. Odluke ESB/2007/7 od 24. srpnja 2007. o odredbama i uvjetima za sustav TARGET2-ESB (1), ESB kao stranke može primiti središnje banke.
            
         
               (4)
            
            
               Upućuje se na Okvirni sporazum o EFSF-u između država članica čija je valuta euro i Europskog društva za financijsku stabilnost, Société Anonyme (EFSF), javnoga dioničkog društva osnovanog u Luksemburgu čiji su dioničari države članice čija je valuta euro. Okvirni sporazum o EFSF-u stupio je na snagu i postao obvezujući 4. kolovoza 2010.
            
         
               (5)
            
            
               U skladu s Okvirnim sporazumom o EFSF-u i propisima EFSF-a, EFSF je obvezan osigurati financiranje u obliku ugovora o kreditima (dalje u tekstu „ugovori o kreditima”) državama članicama čija je valuta euro ako te države imaju financijskih poteškoća, a sklopile su s Europskom komisijom memorandum o razumijevanju koji sadrži uvjete koji se odnose na vođenje politike.
            
         
               (6)
            
            
               Člankom 3. stavkom 5. Okvirnog sporazuma o EFSF-u predviđeno je da se isplata kredita koji je EFSF odobrio državi članici čija je valuta euro obavlja preko računa EFSF-a i dotične države članice zajmoprimca koji se za potrebe ugovora o kreditima otvaraju kod ESB-a. Odlukom ESB/2010/15 od 21. rujna 2010. o upravljanju kreditima EFSF-a državama članicama čija je valuta euro (2) utvrđuju se odredbe o gotovinskom računu koji se uime EFSF-a otvara kod ESB-a za provedbu ugovora o kreditima.
            
         
               (7)
            
            
               Otplate na osnovi ugovora o kreditima obavljaju se preko gotovinskih računa koji se uime nacionalne središnje banke (NSB) dotične države članice zajmoprimca otvaraju kod ESB-a.
            
         
               (8)
            
            
               Potrebno je utvrditi odredbe o gotovinskim računima koji se uime NSB-a dotične države članice zajmoprimca otvaraju kod ESB-a za provedbu ugovora o kreditima,
            
         DONIO JE OVU ODLUKU:
   Članak 1.
   Otvaranje gotovinskih računa
   ESB može na zahtjev NSB-a države članice zajmoprimca otvarati gotovinske račune uime tog NSB-a za obradu plaćanja povezanih s ugovorom o kreditu (dalje u tekstu „gotovinski račun NSB-a”).
   Članak 2.
   Prihvaćanje plaćanja na gotovinskim računima
   Gotovinski račun NSB-a upotrebljava se samo za obradu plaćanja povezanih s ugovorom o kreditu.
   Članak 3.
   Prihvaćanje uputa
   U vezi s gotovinskim računom NSB-a, ESB prihvaća upute samo od NSB-a koji je imatelj tog računa.
   Članak 4.
   Stanje na gotovinskim računima
   Stanje na gotovinskom računu NSB-a ne smije nikada biti negativno. Stoga se s takvih računa ne smiju izvršavati plaćanja čiji iznos premašuje pozitivno stanje na tim računima.
   Članak 5.
   Remuneracija
   ESB plaća kamate na pozitivna prekonoćna stanja na gotovinskom računu NSB-a u iznosu istovjetnom važećoj pasivnoj kamatnoj stopi ESB-a po metodi stvarnog broja dana/360 dana.
   Članak 6.
   Stupanje na snagu
   Ova Odluka stupa na snagu sljedećeg dana od dana objave u Službenom listu Europske unije.
   
      Sastavljeno u Frankfurtu na Majni 20. prosinca 2010.
      
         
            Predsjednik ESB-a
         
         Jean-Claude TRICHET
         
      
   
   
      (1)  SL L 237, 8.9.2007., str. 71.
   
      (2)  SL L 253, 28.9.2010., str. 58.